કુદરત માણસને આધીન છે કે માણસ કુદરતને !? કુદરતનું જતન કરવાની જવાબદારી માણસની છે કે માણસનું જતન કરવાની જવાબદારી કુદરતની !? આવા સવાલ માત્ર એ લોકો જ કરી શકે જેમને મન કુદરતનું કોઈ મહત્ત્વ નથી અથવા પર્યાવરણનું મહત્ત્વ સમજતા નથી. આવા લોકોમાં ત્રીજો એક પ્રકાર છે ઉદ્યોગપતિઓનો. અને તેમાંય ભારત જેવા ઓછા વિકસિત દેશોના ઉદ્યોગકારો માટે તો નફાખોરી જ સર્વસ્વ હોય છે. એ નફાખોરી માટે બાકીની તમામ વ્યવસ્થાનું જે થવું હોય એ થાય તેની તેમને ચિંતા નથી હોતી. કુદરત અને પર્યાવરણ સાથે પણ તેઓ જોખમી ખેલ ખેલતા હોય છે અને એવું માનતા હોય છે કે પૈસાથી બધું ખરીદી લઈ શકાય છે. સામાન્ય જીવન જીવતા લાખો લોકો સાથે મળીને પણ કુદરતને કે પર્યાવરણને જે નુકસાન નથી કરી શકતા એ નુકસાન એક ઉદ્યોગકાર તેની બેદરકારી અને અહંકારને કારણે કરતો હોય છે. ગંગા અને યમુના સહિત દેશની નદીઓનું પ્રદૂષણ આ બાબતનો સ્પષ્ટ પુરાવો છે. હજારો વર્ષથી નાગરિકો જે નદીઓને પવિત્ર માનીને પૂજતા રહ્યા એ નદીઓને છેલ્લાં ૭૦ વર્ષમાં ઉદ્યોગકારોએ એ હદે પ્રદૂષિત કરી દીધી છે કે હવે સરકારને તેની શુદ્ધિ માટે હજારો કરોડરૂપિયા ખર્ચ કરવો પડે છે.